b"\n_START_ARTICLE_\nMiiodes\xc3\xb2psia\n_START_SECTION_\nDefinici\xc3\xb3 i etimologia\n_START_PARAGRAPH_\nLa mosca volant consisteix en la impressi\xc3\xb3 de cossos flotants que es desplacen amb in\xc3\xa8rcia amb els moviments del globus ocular. Es perceben especialment b\xc3\xa9 en situacions de contrasts intensos (p\xc3\xa0gina en blanc, cel clar, etc.)._NEWLINE_S\xc3\xb3n el resultat de la presencia d'opacitats que es formen en l'humor vitri, el cos gelatin\xc3\xb3s que emplena el globus ocular, i que amb el pas de la llum projecten la seva ombra sobre la retina. Majorit\xc3\xa0riament, s\xc3\xb3n conseq\xc3\xbc\xc3\xa8ncia natural de l'envelliment d'aquest cos vitri, que va deshidratant-se i disminuint de volum. En conseq\xc3\xbc\xc3\xa8ncia, les prote\xc3\xafnes v\xc3\xadtries que han perdut aigua es condensen perdent transpar\xc3\xa8ncia. Aquestes taques semblen estar al davant de l'ull, per\xc3\xb2 floten a l'interior d'aquest._NEWLINE_Etimol\xc3\xb2gicament el vocable prov\xc3\xa9 del grec: myie = mosca; eidos = formes; ops = visi\xc3\xb3.\n_START_SECTION_\nCauses\n_START_PARAGRAPH_\nS'han identificat com a principals factors predisposants l'edat (encara que aix\xc3\xb2 no implica que no ho pateixi gent jove, incl\xc3\xbas nens) i la miopia. S'observa un augment en la incid\xc3\xa8ncia de les mosques volants amb l'edat. En el segon cas, s'argumenta que els miops, per disposar d'un globus ocular m\xc3\xa9s allargat, tendeixen a accelerar el proc\xc3\xa9s de despreniment vitri._NEWLINE_Encara no s'ha pogut identificar amb precisi\xc3\xb3 la relaci\xc3\xb3 causa-efecte, perqu\xc3\xa8 els factors indicats no expliquen per si sols l'aparici\xc3\xb3 i la progressi\xc3\xb3 de les mosques volants. Tamb\xc3\xa9 s'apunta que la diabetis i les operacions de cataractes com a causa de la seva aparici\xc3\xb3. En una proporci\xc3\xb3 molt menor, les mosques volants poden ser conseq\xc3\xbc\xc3\xa8ncia d'una malaltia ocular greu, com la uve\xc3\xaftis, hemorr\xc3\xa0gia v\xc3\xadtria o despreniment de retina. A vegades poden ser causades per la incid\xc3\xa8ncia de llum directa de tipus L\xc3\x80SER sobre l'ull, provocant la condensaci\xc3\xb3 de l'humor vitri dins de l'ull. Tamb\xc3\xa9 l'administraci\xc3\xb3 de certs antibi\xc3\xb2tics com l'azitromicina.\n_START_SECTION_\nProblem\xc3\xa0tica\n_START_PARAGRAPH_\nEn la majoria dels casos, les mosques volants es consideren circumst\xc3\xa0ncia normal i inn\xc3\xb2cua, que no compromet la visi\xc3\xb3. El pacient es pot sentir frustrat, ja que no existeix una soluci\xc3\xb3 efectiva i segura al problema, sobretot quan aquest es planteja que pot durar tota la vida. Sembla que les mosques volants s\xc3\xb3n un petit defecte en l'humor vitri per\xc3\xb2 amplifiquen moltes vegades la seva mida al veure's projectades sobre el que s'est\xc3\xa0 mirant. Aix\xc3\xb2 pot provocar distracci\xc3\xb3 o, incl\xc3\xbas, visi\xc3\xb3 borrosa si aquestes s\xc3\xb3n molt denses. En una proporci\xc3\xb3 m\xc3\xa9s redu\xc3\xafda, les mosques volants estan relacionades amb els processos que comprometen la integritat de la retina. Per aix\xc3\xb2, quan apareixen de forma molt sobtada o associades a fot\xc3\xb2psies (flaixos de llum), cal acudir a un metge. En aquest cas, el procediment de diagn\xc3\xb2stic sol comportar un examen del fons ocular, mitjan\xc3\xa7ant el qual s'examina tot l'estat de la retina per descartar l'exist\xc3\xa8ncia d'una malaltia o una lesi\xc3\xb3 greu. En tals casos, les mosques volants s\xc3\xb3n considerades un s\xc3\xadmptoma.\n_START_SECTION_\nVitrectomia\n_START_PARAGRAPH_\nLa vitrectomia en termes simples, consisteix a substituir l'humor vitri de l'ull per una soluci\xc3\xb3 salina. Ja que la soluci\xc3\xb3 salina no cont\xc3\xa9 els complexos components de l'humor vitri, fa que aquesta no es descompongui amb el temps, i tots els problemes amb les taques no solament queden resolts si no que tamb\xc3\xa9 s'evita la seva futura aparici\xc3\xb3._NEWLINE_Tot i aix\xc3\xad, aquest \xc3\xa9s un procediment invasiu poc recomanat a no ser que el problema de les mosques volants estigui molt agreujat. Si es tenen un gran nombre de mosques volants que infereixen en la capacitat per a treballar, o en la capacitat per a treballar en un entorn normal, llavors si pot ser recomanable aquesta operaci\xc3\xb3._NEWLINE_La ra\xc3\xb3 per la qual la vitrectomia \xc3\xa9s nom\xc3\xa9s necess\xc3\xa0ria en casos extrems \xc3\xa9s degut al fet que \xc3\xa9s una intervenci\xc3\xb3 greu, perillosa i invasiva. Es practica introduint una agulla buida en l'ull i s'extreu part de l'humor vitri. El metge procura treure la part d'humor que cont\xc3\xa9 m\xc3\xa9s mosques flotants. De totes maneres, la major part de les mosques es trauran juntament amb la proporci\xc3\xb3 de l'humor vitri eliminat, ja que el cirurgi\xc3\xa0 tendeix a eliminar el nucli aqu\xc3\xb3s  d'aquest._NEWLINE_L'eliminaci\xc3\xb3 d'una part de l'humor vitri deixa una part de l'ull buida, que ser\xc3\xa0 omplerta amb la soluci\xc3\xb3 salina est\xc3\xa8ril esmentada. \xc3\x89s una operaci\xc3\xb3 delicada de la qual cal con\xc3\xa8ixer els riscos. Incl\xc3\xbas amb les millors precaucions poden esdevenir infeccions i la conseg\xc3\xbcent p\xc3\xa8rdua de la visi\xc3\xb3, tot i que no usualment. Altres riscs associats, m\xc3\xa9s inusuals, s\xc3\xb3n el despreniment de retina o cataractes, els quals duen a la p\xc3\xa8rdua de visi\xc3\xb3 de l'ull afectat. Finalment, tot i la perillositat de la intervenci\xc3\xb3, cal destacar que elimina completament tots els problemes relacionats amb les mosques volants._NEWLINE_Tot i aix\xc3\xad, algunes persones greument afectades per aquest problema poden rec\xc3\xb3rrer a un tractament amb l\xc3\xa0ser o cirurgia. Un exemple seria un compositor, que perdi capacitat per a llegir les partitures per motiu de les mosques flotants.\n_START_SECTION_\nVitre\xc3\xb2lisi\n_START_PARAGRAPH_\nUna opci\xc3\xb3 m\xc3\xa9s viable i segura \xc3\xa9s un tractament amb l\xc3\xa0ser per a les taques, anomenat vitre\xc3\xb2lisi, que utilitza un l\xc3\xa0ser quir\xc3\xbargic, tamb\xc3\xa9 anomenat l\xc3\xa0ser oft\xc3\xa0lmic, per a eliminar els flotadors dins de l'ull. El seu funcionament consisteix a realitzar unes cent explosions del l\xc3\xa0ser sobre cada una de les mosques._NEWLINE_Aquests esclats tendeixen a esborrar completament la taca en comptes de trencar-la en moltes altres de m\xc3\xa9s petites. Aquest procediment t\xc3\xa9 una elevada tassa d'\xc3\xa8xit, amb poques o pr\xc3\xa0cticament cap complicaci\xc3\xb3. Tamb\xc3\xa9 t\xc3\xa9 una m\xc3\xadnima possibilitat d'infecci\xc3\xb3. La visi\xc3\xb3 pot quedar borrosa durant uns dies i, en una petita porci\xc3\xb3 de casos, un lleuger augment de la pressi\xc3\xb3 ocular. A excepci\xc3\xb3 d'aquests efectes, es presenta com un dels millors procediments per a fer front a les mosques volants._NEWLINE_A m\xc3\xa9s, cal tenir en compte que un procediment amb l\xc3\xa0ser pot, de fet, augmentar el nombre de mosques en comptes de disminuir-lo, encara que molt poc freq\xc3\xbcentment. Per \xc3\xbaltim, existeixen m\xc3\xa8todes m\xc3\xa9s simples per reduir la quantitat de taques flotants a l'ull, com esbandir-se els ulls amb aigua est\xc3\xa8ril, per exemple."